FIR को एक जगह ट्रांसफर करने की अपील; कई राज्यों में दर्ज हुई थी शिकायत
Tandav Controversy - वेब सीरीज तांडव के मेकर्स की याचिका पर आज सुप्रीम कोर्ट में सुनवाई हो रही है। जनवरी 2021 में ये सीरीज अमेजन प्राइम पर स्ट्रीम होना शुरू हुई थी। हालांकि इसके स्ट्रीम होते ही विवाद शुरू हो गया
वेब सीरीज 'तांडव' के मेकर्स की याचिका पर आज सुप्रीम कोर्ट में सुनवाई हुई। मेकर्स ने सुप्रीम कोर्ट में अपील की है कि उनके खिलाफ जितने भी FIR दर्ज हैं, उसे एक जगह ट्रांसफर किया जाए।
जनवरी 2021 में ये सीरीज अमेजन प्राइम पर स्ट्रीम होनी शुरू हुई थी। हालांकि इसके स्ट्रीम होते ही विवाद शुरू हो गया। मेकर्स पर हिंदू भावनाओं को ठेस पहुंचाने और प्रधानमंत्री के पद की गरिमा को नुकसान पहुंचाने का आरोप लगा।
यूपी,एमपी और महाराष्ट्र सहित देश के कई हिस्सों में मेकर्स के खिलाफ FIR दर्ज हुए। प्रोड्यूसर हिमांशु कृष्ण मेहरा, अमेजन प्राइम इंडिया की हेड अपर्णा पुरोहित और एक्टर मोहम्मद जीशान अय्यूब ने सुप्रीम कोर्ट में एक याचिका डाली थी। अब कोर्ट ने मामले की अगली सुनवाई अगस्त में रखी है।
कोर्ट ने कहा- सभी FIR की मौजूदा स्थिति बताएं
जस्टिस गवई ने सभी FIR की मौजूदा स्थिति पर एक रिपोर्ट मांगी है। जस्टिस गवई के मुताबिक, जब तक उन्हें पता नहीं चलेगा कि ये FIR कहां-कहां दर्ज हैं, वे इसके बारे में कुछ भी फैसला नहीं सुना सकते।
उन्होंने इसके लिए दो हफ्ते तक का समय दिया लेकिन तांडव के मेकर्स को रिप्रजेंट कर रहे वकील ने अगस्त के पहले हफ्ते तक का समय मांगा है। कोर्ट ने उनकी मांग को मानते हुए सुनवाई की अगली डेट अगस्त के पहले हफ्ते में रखी है।
दरअसल तांडव के मेकर्स चाहते हैं कि उनके खिलाफ दर्ज सारे FIR एक जगह मुंबई ट्रांसफर किए जाएं। इससे उन्हें हर जगह मौजूदगी दर्ज कराने से नौबत मिल जाएगी।
क्यों हुआ विवाद? यहां समझिए 
ये सीरीज 15 जनवरी 2021 को रिलीज हुई थी। इसके पहले ही एपिसोड में आपत्तिजनक सीन थे। पहले एपिसोड के 17वें मिनट में हिंदू देवी-देवताओं का रोल कर रहे किरदारों को अजीब ढंग से अमर्यादित भाषा का इस्तेमाल करते हुए दिखाया गया है।
इसी तरह पहले एपिसोड के 22वें मिनट में जातिगत झगड़ों को उकसाने के लिए कुछ आपत्तिजनक टिप्पणी सुनने को मिली। इसके अलावा प्रधानमंत्री के पद पर बैठे आदमी को गाली देते और शराब पीते दिखाया गया है। इन्हीं सब दृश्यों को लेकर विवाद हुआ था।
सैफ को देनी पड़ी थी सुरक्षा, सिर्फ यूपी में तीन FIR दर्ज थे
उत्तर प्रदेश, महाराष्ट्र और मध्य प्रदेश में तांडव के मेकर्स के खिलाफ FIR दर्ज हुए थे। सिर्फ उत्तर प्रदेश में तीन FIR (लखनऊ, शाहजहांपुर और ग्रेटर नोएडा) में दर्ज हुए थे। इस मामले में सूचना और प्रसारण मंत्रालय भी सक्रिय हुआ था। मामला इतना बढ़ गया था कि सीरीज के लीड एक्टर सैफ अली खान के घर के बाहर सुरक्षा बल भी तैनात करने पड़े थे।